ขายทำกำไร ASP ฉุดหุ้นรูด 5% หลังกระฉูดหลายวันติด รับงบฯ Q1 โตแรง
นักลงทุนเริ่มขายทำกำไร ASP ฉุดราคาหุ้นรูด 5% หลังจากราคาปรับตัวขึ้นอย่างมีนัยสำคัญ 2 วันทำการ เนื่องจากบริษัทประกาศงบฯ Q1 โตแรง
นักลงทุนเริ่มขายทำกำไร ASP ฉุดราคาหุ้นรูด 5% หลังจากราคาปรับตัวขึ้นอย่างมีนัยสำคัญ 2 วันทำการ เนื่องจากบริษัทประกาศงบฯ Q1 โตแรง
6 พ.ค. 2564

ผู้สื่อข่าวรายงานว่า ราคาหุ้นบริษัท เอเซีย พลัส กรุ๊ป โฮลดิ้งส์ จำกัด (มหาชน) หรือ ASP วันที่ 6 พ.ค.2564 ณ เวลา 11.03 น. อยู่ที่ระดับ 3.66 บาท ปรับตัวลดลง 0.22  บาท หรือ 5.67% ด้วยมูลค่าการซื้อขาย 180.46 ล้านบาท

ทั้งนี้ราคาหุ้น ASP ปรับตัวลดลงหลังจากปรับตัวขึ้นอย่างมีนัยสำคัญ 2 วันทำการติดต่อกัน คาดว่าเกิดจากแรงขายทำกำไรออกมาหลังจากที่บริษัทฯ ประกาศผลการดำเนินงานไตรมาส 1/2564 มีกำไรสุทธิเติบโตอย่างโดดเด่นโดยบริษัทฯ รายงานผลการดำเนินงานไตรมาส 1 สิ้นสุดวันที่ 31 มีนาคม 2564 มีรายได้ 1,102.18 ล้านบาท จากงวดเดียวกันของปีก่อน 418.37 ล้านบาท ส่งผลให้บริษัทมีกำไรขยับขึ้นมาอยู่ที่ 349.58 ล้านบาท เพิ่มขึ้น 1,351.74% จากงวดเดียวกันของปีก่อน 24.08 ล้านบาท
สำหรับผลการประกอบการเติบโตโดดเด่น เป็นผลจากรายได้ค่านายหน้าซื้อขายขายหลักทรัพย์ในไตรมาส 1/2564 จำนวน 374.17 ล้านบาท เพิ่มขึ้น 89% จากงวดเดียวกันของปีก่อน 197.60 ล้านบาท เนื่องจากปริมาณการซื้อขายหลักทรัพย์เฉลี่ยต่อวันของบริษัทเพิ่มขึ้นจาก 2,352 ล้านบาท เป็น 4,405 ล้านบาท
รวมถึงรายได้ค่าธรรมเนียมและบริการในไตรมาส 1/2564 จำนวน 429.15 ล้านบาท เพิ่มขึ้น 162% จากงวดเดียวกันของปีก่อน 163.99 ล้านบาท ส่วนใหญ่มาจากการเพิ่มขึ้นของรายได้ค่าธรรมเนียมการขายหน่วยลงทุน ค่านายทะเบียนและค่าธรรมเนียมการบริหารกองทุนรวม ประกอบกับบริษัทมีกำไรและผลตอบแทนจากเครื่องมือทางการเงินในไตรมาส 1/2564 จำนวน 216.72 ล้านบาท ส่วนใหญ่เกิดจากกำไรการซื้อขายเงินทุนของบริษัท